Restrenyimiento

O restrenyimiento (d'o latín restringĕre) ye una condición que consiste en a manca de movimiento regular d'os bodiellos, lo que produce una defecación infrecuent u con esfuerzo, cheneralment de fieces escasas y duras. A frecuencia defecatoria normal varía entre personas, dende un par de vegadas a o día dica tres vegadas a la semana. Puet considerar-se un trestuque seguntes altere u no a calidat de vida.

 Causas 
Por un regular ye ocasionau por una alimentación inadecuada (pobra en fibra y augua y a manca d'exercicio fisico). Manimenos tamién puet estar causau por o estrés u un cambio de residencia. Finalment destacar que bels farmacos como a codeina u l'abuso de laxants son a vegadas os responsables d'iste simptoma.

 Midas preventivas 
I hai cuantas midas pa mirar d'evitar o restrenyimiento. En primeras s'ha de mantener una dieta rica en fibra, fruita fresca y verduras bullidas y crudas. D'atra man beber augua de forma abundant (1,5L). Amás fer exercicio fisico con regularidat. Finalment nunca no contenir-se cuan s'haiga d'ir ta o escusau.

 Consecuencias 
 Dolor abdominal.
 Problemas anals: Hemorroides, crencilla anal.
 Diverticulosi.

 Tractamiento farmacolochico 
Os laxants son productos que facilitan o paso y a eliminación d'as feices. Encara que, l'abuso de laxants puet producir restrenyimiento. Siempre, a la hora d'emplegar un laxant s'ha de consultar a o farmaceutico previament.

Existen diferents tipos de laxants, en orden de preferencia de prescripción serían:
 Incrementadors d'o bolo fecal: metilcelulosa (Muciplazma®), plantago ovata, bren, cal una buena inchesta de liquidos.
 Osmoticos: polietilenglicol (Casenglicol®, Evacuante Lainco®), sals de magnesio (Magnesia Cinfa®, Magnesia San Pellegrino®), lactulosa (EFG, Duphalac®), lactitol (Emportal®, Oponaf®)
 Estimulants: bisacodil (DulcoLaxo®), aceite de recino, senosidos (Laxante Salud®, Puntual®, Puntualex®, Pursenid®, X-Prep®)

Ocasionalment se puet requerir l'uso d'un enema de limpieza. Y, rarament y en pacients encamaus, una extracción dichital.

Referencias

 Vinclos externos 

  O restrenyimiento

Categoría:Simptomas
Categoría:Malautías intestinals